Da 44-årige John Patrick Owa kom til Danmark var formålet klart: Han ville finde et velbetalt job, der kunne forandre hans liv til det bedre.

To år senere sidder han på Blågårdens Bibliotek på Nørrebro i København.

Her har han søgt ly for den danske sommerregn, mens hans fordriver tiden, indtil der igen bliver uddelt et gratis måltid mad fra et værested for hjemløse i nærheden.

- Før jeg kom til Danmark, håbede jeg, at jeg ville finde et arbejde her. Men desværre var der ikke noget job. Derfor var jeg virkelig heldig, at jeg fandt ud af, at jeg kunne samle flasker. Det betyder, at jeg kan overleve, siger han.

Dagsløn på 30 kroner

Da John Patrick Owa boede i Nigeria, arbejdede han som lærer på en skole. Nu bliver pengene tjent ved at samle de dåser og flasker op, som københavnerne efterlader i skraldespande, på gaden eller i parker.

Men der er rift om panten, og indtjeningen er varierende.

- I weekenden er det okay. Der kan jeg måske tjene 200-250 kroner på en dag. Når der er festival, kan jeg tjene gode penge, omkring 400 kroner. Men på en hverdag som i dag, der tjener jeg 30, eller måske kun 20 kroner, siger han.

John Patrick Owas kone og datter bor i Tjekkiet, hvor familien har opholdstilladelse. Her arbejdede han blandt andet som bartender, før han søgte nordpå i håbet om bedre arbejdsvilkår og højere løn.

Ville tage hvilket som helst lovligt job

John Patrick Owa kan frit opholde sig i Danmark i op til tre måneder ad gangen uden at skulle registrere sig hos myndighederne.

Men fordi han oprindeligt er migrant fra et land uden for EU, er det ikke lovligt for ham at arbejde i Danmark.

John Patrick Owa fortæller, at han vil tage hvilket som helst job. Det skal bare være lovligt.

- Men det er meget svært at finde et lovligt arbejde. I det hele taget er det meget svært at komme ind i det danske system. Det er derfor, jeg samler flasker, forklarer han.

Drømmer om eget firma

For ti år siden havde John Patrick Owa sin egen virksomhed, hvor han importerede varer fra Afrika til Tjekkiet.

Men firmaet gik konkurs, og nu håber John Patrick Owa, at han på et tidspunkt vil komme til at tjene nok til igen at starte egen virksomhed.